**Jegyzőkönyv a Magyar Lovas Szövetség**

**Távlovagló- és Távhajtó Szakágának**

**szakági gyűléséről**

**2019.11.30., 15.00, Izsák, Biczó Csárda**

Bányai Béla köszöntőjét követően megállapítja, hogy a szakági gyűlés, a mandátumok vizsgálata alapján, határozóképessé vált a közzétett meghívóban rögzített időpontban. 30 szavazásra jogosult egyesület törvényes képviselői közül 16 jelent meg, vagy képviselteti magát meghatalmazottal a szakági gyűlésen.

Bányai Béla szakági elnök javaslatára levezető elnökdr. Tamás Zsolt. Szavazat számláló bizottság tagjai (16 igennel, 0 nem szavazattal és 0 tartózkodással) : Badics János, Szösz Letícia. Jegyzőkönyvvezetőként Marcsó Zsófiát, jegyzőkönyv hitelesítőként Illés Barnát és Feketéné Wachtler Katalint választotta meg egyhangúlag a szakági gyűlés.

Levezető elnök : Ismerteti a meghívóban közölt, szakági honlapon közzétett napirendet.

Új napirend tárgyalása vonatkozásában feltett kérdésre Illés Barna előadta, hogy a távhajtók versenyszabályzatának módosítását kéri napirendre tűzni. A szakági gyűlés a javaslat előadójának szavazatait mellőzve 13 igen, 0 tartózkodás, 0 nem szavazattal a napirendre vétel mellett döntött.

A szakági gyűlés – rövid tárgyalást és vitát követően - egyhangúlag a napirendet elfogadta és egyben sorrendjének megváltoztatása mellett döntött. A szakági gyűlés először az elnökségi (1. napirendi pont) és pénzügyi beszámolót tárgyalja meg (2. napirendi pont), majd a szövetségi kapitány beszámolóját hallgatja meg (3. napirendi pont),ezt követően a média lehetőségekről Gedeon Tamás tájékoztatja a résztvevőket (4. napirendi pont), majd a FEI szabályok változásait dr. Varga Katalin ismerteti (5.napirendi pont). A személyi kérdéseket (6.napirendi pont) ezt követően tárgyalják meg, utolsó napirendi pontként pedig a bizalmatlansági szavazás kerül sorra (7.napirendi pont). Illés Barna javaslatára új napirendi pontként kerül megtárgyalásra a fogatversenyek szabályainak újragondolása (8. napirendi pont).

**1./ napirendi pont : Szakbizottsági beszámoló**

Dr. Varga Katalin a Szakbizottság nevében beszámol a Szakbizottság egész éves tevékenységéről. Elmondja, hogy a szakág honlapját és facebook oldalát működtetik. A hazai lovas havilapokban rendszeresen színvonalas cikkekkel és fotókkal jelent meg a szakág, ezzel is tájékoztatást nyújtva a távlovaglás iránti érdeklődőknek. A honlapon minden fontos információ megtalálható. A facebook oldalon a versenyeken készült fotók és videók megtalálhatóak.

A versenyzői létszám alakulása az utóbbi 5 évben:

|  |  |  |  |  |  |
| --- | --- | --- | --- | --- | --- |
|  | **2019** | **2018** | **2017** | **2016** | **2015** |
| **licenccel rendelkező lovasok** | 85 | 74 | 68 | 70 | 71 |
| **licenccel rendelkező lovak** | 137 | 133 | 119 | 117 | 124 |
| **rajtengedély vizsgát tett lovasok** | 19 | 33 |  |  |  |
| **egyesületek** | 30 | 32 | 32 | 31 | 27 |

Ebben az évben 8 ob fordulót rendezett a szakág, ebből egy nemzetközi volt. Sajnálatos módon új versenyhelyszínnel nem bővült az OB. Sokakat visszariaszt a szervezéstől, amikor megtudják, hogy milyen feltételekkel és létszámmal lehet OB-t rendezni (Pápateszér). Ezúton is köszönetet mond a rendezőknek, akik ezt a feladatot így is bevállalták és színvonalas munkát végeztek. Lehetőségeihez képest a Szakbizottság minden OB-t támogatott, anyagilag és a szervezésben nyújtott segítséggel egyaránt.

Többen jelezték, hogy ez talán sok volt, a versenyek túl közel kerültek egymáshoz, a versenyzői létszám nem indokolja. Talán ez a versenyzői létszámra is hatással volt. Versenyen résztvevők száma:

* összes hazai start az OB-n a 20 km-rel + gyerekfutammal együtt 347 ló-lovas. Hazai versenyeken az átlaglétszám ( gyerek+ 20km együtt) 43.
* Tiszakécske: 43, Izsák: 44, Solt: 36, Hetvehely: 54, Mágocs: 39, Bükkösd: 31, Izsák: 46, Cece: 54

Lovasaink 21 versenyhelyszínen és 25 különböző versenyen álltak starthoz. A nevezések száma 293 volt, ebből CEN 214 , CEI 79. Kizárások 43. Ló 124 versenyzett. 67 lovas és 6 fogat indult ezeken a versenyeken. Junior korú versenyző 28 fő volt. A számokból kiderül, hogy a tavaly rajtengedélyvizsgázók közül többen is indultak az idei versenyeken. Befizetett bírói licenszek száma: 7 db.

Jövőre a Szakbizottság csak hat versenyt tervez rendezni. A jövő évre tervezett 6 verseny helyszínét már sikerült letárgyalni. Ob fordulót rendez jövőre Izsák, Cece, Hetvehely, Bükkösd és Mágocs, Solton pedig ismét nemzetközi versenyre kerül sor. Az időpontok egyeztetése a szervezőkkel folyamatban.

2019-ben ismét kiemelkedő csapatmunkát láthattunk Szösz Attila csapatától és a Fekete családtól. A részletes eredményeket ismertetjük.

2019-ben ismét nagy igény volt a minősülő versenyekre, sok versenyző indult külföldi versenyeken kiemelkedő sikerekkel.

Köszönetet mond a bírói és állatorvosi bizottság munkájáért. Várják azok jelentkezését, akik szeretnének ebben a munkában részt venni. 2019-ben a tisztségviselők képzését kísérleti jelleggel átalakította és online képzéssé tette a Szakbizottság. Jövőre szeretnénk a tisztségviselők képzésére kiemelt hangsúlyt fordítani.

A szakág pénzügyi helyzete stabil-köszönet érte a támogatóknak, de nem ringathatjuk magunkat nagyívű álmokba. Lehetőség nyílt az év végére a licencszel rendelkező versenyzőket megajándékozni egy távlovas dzsekivel, ami a versenyeken egységesebb képet tud nyújtani. Lehetőséget sikerült teremteni a jelenlegi pénzügyi kerettel az OB 1-3 helyezettjeinek pénzdíjat adni.

Szükségessé vált a rajtszámok megújítása, mert a régi elhasználódott és az ellenőrzési pontokon nem lehetett megfelelően látni a startszámokat. Egy jó minőségű, tartós jelölőmez készült.

Bár tervezte a szakág a digitális pulzusmérés bevezetését, de sajnos nem érkezett még csak, megközelítően elfogadható árajánlatot sem a bérléshez, sem a megvásárláshoz, amit a szakág számára kedvező lett volna.

A 4\* versenyeken (EB, VB) indulókat a szakág és a Lovas Szövetség is támogatta. Idén Angliában felnőtt EB, Olaszországban junior VB került megrendezésre. Felnőtt EB-n nem volt magyar induló, a junior VB-n Szösz Letícia és Szösz Csenge képviselte hazánkat igen szép eredménnyel.

Idén is lehetőség volt az eredményesen szereplő távlovak után támogatást igényelni. A szakág vezetősége a kezdeti kedvezőtlenebb feltételeken javítani tudott, és így 14 ló jelentős összeget tud igényelni.

Tekintettel arra, hogy szakágunk Magyarországon a kis szakágak közt szerepel, elkezdődtek az egyeztetéseket más szakágakkal – a military és a szabadidőlovas - egy együttműködésről, közös versenyrendezésről. A szabadidőlovas szakág képviselőjét üdvözölhetjük is köreinkben.

Marketing szempontból a Szakbizottság mindent megtesz, amire ideje, energiája és pénze van.

A szakbizottság véleménye szerint a szakbizottsági tagok leterheltsége a szakági munkával túl nagy, ezért javasolják a közgyűlésnek, hogy a szakbizottság létszámának növeléséről döntsenek majd a személyi kérdések résznél. Szükség lenne még olyan tagokra, akik mind a versenyek szervezésében, felügyeletében, mind a napi adminisztratív munkában, a honlap és a facebook oldal naprakészen tartásában, a sajtóval való kapcsolattartásban, versenyekről tudósításokban, a támogatók felkutatásában, rendezvények szervezésében, szakmai munka támogatásában részt tudnának vállalni.

**2./ napirendi pont: Pénzügyi beszámoló**

A Szakbizottság nevében Ballabás Katalin beszámol a Szakág gazdálkodásáról. 2019-ben a szakág nyitó összege: 2.914.673.-Ft. Bevételek: licencekből, támogatásokból 2.967.550.-Ft. Kiadások 2019.11.30-ig 2.072.402.-Ft. Számlázandók még körülbelül 2.296.590.- Ft. Várható bevételek még körülbelül: 1.600.000.- Ft, várhatóan a 2020-as nyitóösszeg: 2.660.000. -Ft.

A szakági gyűlés 16 igen, 0 tartózkodás, 0 nem szavazattal meghozta az alábbi

**1/2019.sz. határozatot**

**A szakági gyűlés a Szakbizottság beszámolóját, továbbá a pénzügyi beszámolót elfogadta.**

**3./ napirendi pont : Szövetségi kapitány beszámolója**

Fekete Róbert beszámolójából megtudhattuk, hogy ennyi magyar lovas még sohasem szerepelt a FEI ranglistán, szám szerint 5 junior és 21 felnőtt. Külön kiemelte dr. Fekete Patrícia 2019-es teljesítményét, mivel a FEI ranglistában a 43. helyen áll a 3300 lovasból. A kombinációs listán 5400 párosból Fekete Patrícia és Shagya Aga a 9. helyen állnak. A magyar lovak is jól teljesítettek: három magyar tenyésztésű és tulajdonú ló is felkerült a legjobb 15 közé: O’Bajan Huncut a 8., Shagya Aga a 13., Gazal Borbála a 15.

Dopping vizsgálatra kivett magyar lovak eredménye mind negatív lett. Vizsgált lovak: Shagya Athos, Gazal Borbála, Gazal Zizi, Dahab, LM Beretta, O’Bajan Boulos.

Az idei év legkiemeltebb versenye a Junior Világbajnokság volt Pisaban, ahol Szösz Letícia Koheilan Szilajjal és Szösz Teodóra Borókával indult. Letti, Teodóra és segítő csapatuk remekül felkészültek erre a Világ Bajnokságra, mentálisan és fizikálisan is. Nagyszerűen tréningezett lovaikkal és tudatos csapatmunkájukkal az előkelő 29. és 30. helyen végeztek a 105 induló lovasból. Jövőre Pisában felnőtt Európa Bajnokságot tartanak, míg a junior Világbajnokságot Spanyolországban Vic-ben rendezik meg.

**4./ napirendi pont : Médialehetőségek – Gedeon Tamás**

Gedeon Tamás, a Lovas Diadal Live TV vezetője tájékoztatta a különböző média megjelenések lehetőségeiről a szakági közgyűlésen résztvevőket.

**5./ napirendi pont: FEI szabályok változásai – dr. Varga Katalin**

Dr. Varga Katalin ismerteti a 2019. november 17-én elfogadott FEI szabályváltozások közül a lovasokat elsődlegesen érintőeket.

* Változik a csillagrendszer: 1\*-os versenyek: 100-119km-ig.
* Súlyhatárokban is változások lesznek: Junioroknál 60kg, CEI1\*-os versenyen 70kg, CEI2\* és 3\*-os versenyeken és a bajnokságokban a súlyhatár 75kg.
* A pulzuskritérium legfeljebb 64 szívverés/perc lehet 15 percen belül. A záró állatorvosi vizsgálaton a pulzuskritérium legfeljebb 64 szívverés/perc lehet 20 percen belül.
* A lovakra kenhető krémeket is szabályozzák. Bármivel festeni (pl.:henna) a lólábát tilos. A bőrre használt krémek engedélyezettek, de azokat az orvosi vizsgálat előtt el kell távolítani a lóról.

Elmondja továbbá, hogy a teljesen letisztázott végleges szöveg az átmeneti rendelkezéseket még nem tartalmazza. Előkészíti majd a megfelelő szabályzatmódosítási javaslatokat.

**6./ napirendi pont: Személyi kérdések – Molnár Lajos**

Molnár Lajos beszédében elmondja, hogy a korábban felmerült személyi kérdések és viták miatt a jelenlegi elnök, és a szakbizottság minden tagja lemond.

A lemondás következtében a 7. napirendi pont tárgyalása okafogyottá vált. A szakági gyűlés ellenszavazat nélkül tudomásul vette a napirend törlését.

Dr. Varga Katalin : A szakbizottság lemondását követően új tisztségviselők megválasztására van szükség. A megváltozott munkaterhek miatt célszerű és szükséges a szakbizottság létszámának módosítása. A szakági gyűlésnek jelölő bizottságot szükséges választania, valamint kitűzni a rendkívüli szakági gyűlés időpontját.

A szakági gyűlés egyhangúan hozzájárult a napirend módosításához.

**7./ A felmerült javaslat szerint a 6 szakbizottsági tag + 1 elnök kerüljön megválasztásra, a sokasodó teendők szétoszthatósága miatt.**

A szakági gyűlés 15 igen, 1 tartózkodás, 0 nem szavazattal meghozta az alábbi,

**2/2019. sz. határozatot**

**A Szakbizottság létszáma 2020 évtől 6 + 1 (elnök) fő.**

Jelölő bizottság tagjaira leadott javaslatok: dr. Tamás Zsolt, Török Norbert, Badics János.

A közgyűlés a következő határozatot 16 igen, 0 tartózkodás, 0 nem szavazattal megszavazta,

**3/2019. sz. határozat**

**A jelölő bizottság tagjai: Badics János, dr. Tamás Zsolt és Török Norbert**

Javaslat évadnyitó közgyűlés időpontjára: 2020.01.25, melyet a közgyűlés egyhangúan elfogadott.

**4/2019. sz. határozat**

**Az évadnyitó közgyűlés időpontja: 2020.01.25.**

**8./ napirendi pont**

Illés Barna javaslata:

Illés Barna javaslatot tett a 2020-as távhajtó bajnokság szabályainak átalakítására. Kerüljön egybevonásra a két táv a bajnokság rendszerében, a távhajtók a jövőben négy lovat használhassanak a versenyévad során.

Kérdésre Illés Barna : egybefüggő, a szabályzatba közvetlenül beemelhető javaslatot most előterjeszteni nem tudok.

A szakági gyűlés megállapítja, hogy a javaslat további tárgyalásra, konkrét határozati javaslat előterjesztésére van szükség. Felkéri Illés Barnát, hogy a soron következő szakági gyűlésre készítsen egy javaslatot, egyben a tárgyalandó napirend közé felveszi a szabálymódosítást.

Több hozzászólás nem volt, a levezető elnök 16:30-kor a szakági gyűlést lezárta.

Izsák, 2019. november 30.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marcsó Zsófia

Jegyzőkönyvvezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Feketéné Wachtler Katalin Illés Barna

Hitelesítő Hitelesítő